සංචාරකයන් අතර අතිශය ජනපි‍්‍රය සුන්දර නගර දෙකක් වන නුවරඑළිය හා බණ්ඩාරවෙල නගර දෙකට අතරමැදිව පිහිටි වැලිමඩ නගරය දිනෙන් දිනම පරිහානියට පත්වෙමින් තිබේ.උස් කඳුවලින් වටවූ වැලිමඩ නගරය උමා ඔය නිම්නයේ පහත් බිමක පිහිටා ඇති හෙයින් අවට උස් පෙදෙස්වලින් ගලා එන වැසි ජලය හා රොන්මඩ විධිමත් ලෙස ගලා යෑමට කාණු පද්ධතියක් ඉදිකර නොමැති නිසා අවටින් ගලා එන වැසි ජලය හා රොන්මඩ මුළු නගරය පුරාම තැන්පත් වේ.වැලිමඩ ප්‍රධාන නගරයට අමතරව කැප්පෙටිපොළ, බොරලන්ද, බෝගහකුඹුර හා සිල්මියපුර වැනි උප නගර කීපයක් ඇති වැලිමඩ ප්‍රාදේශීය සභාවට සැලකිය යුතු ආදායමක් ලැබුණත් ඔවුන් වැලිමඩ නගරය සංවර්ධනය හෝ වැසි ජලය විධිමත් ලෙසින් ගලා යෑමට කාණු පද්ධතියක් ඉදිනොකිරීම පිළිබඳ නගරවාසීහු වැලිමඩ ප්‍රාදේශීය සභාවට මෙන්ම නාගරික සංවර්ධන අධිකාරියට ද චෝදනා කරති.මෑතකදී වැලිමඩ ප්‍රාදේශීය සභාව විසින් නගරය තුළ අපද්‍රව්‍ය බැහැර කිරීම සඳහා අපවහන පද්ධතියක් ඇරැඹීමට පියවර ගෙන ඇති අතර ඒ සඳහා නගරයේ සෑම වීථියක් පුරාම කාණු කපමින් වළවල් හාරමින් ඒවායේ පස් ද නගරය පුරා ගොඩදැමීම නිසා වැසි දිනවලට මුළු නගරයම මඩ වගුරක් බවට පත්ව ඇත.උමා ඔයට මායිම්ව ඌවපරණගම ප්‍රවේශ මාර්ගයට යාබදව අක්‍රමවත්ව ඉදිකර ඇති ලෑලි කඩ කාමරවලින් කොටසක් ගින්නෙන් විනාශ වී ගොස් ඇති අතර තැනින් තැන ඉතිරි වී ඇති කඩ කාමර දිරාපත් වෙමින් අනාරක්‍ෂිත අයුරින් පවතින අතර ඒවා නටබුන් විලසින් දිස්වේ.නගරයේ අඩුපාඩු සපුරාලීමට ප්‍රාදේශීය සභාව අපොහොසත් වී ඇති හෙයින් වැලිමඩ නගර දියුණු කිරීම සඳහා නගර සභාවක පාලනය අත්‍යාවශ්‍ය වී ඇති බව නගරවාසීහු පෙන්වා දෙති..